Komission asetus (EY) N:o 650/2003,

annettu 10 päivänä huhtikuuta 2003,

Euroopan parlamentin ja neuvoston asetuksen (EY) N:o 999/2001 muuttamisesta elävien lampaiden ja vuohien tuonnin osalta

(ETA:n kannalta merkityksellinen teksti)

EUROOPAN YHTEISÖJEN KOMISSIO,

joka ottaa huomioon Euroopan yhteisön perustamissopimuksen,

ottaa huomioon tiettyjen tarttuvien spongiformisten enkefalopatioiden ehkäisyä, valvontaa ja hävittämistä koskevista säännöistä 22 päivänä toukokuuta 2001 annetun Euroopan parlamentin ja neuvoston asetuksen (EY) N:o 999/2001(1), sellaisena kuin se on viimeksi muutettuna komission asetuksella (EY) N:o 260/2003(2), ja erityisesti sen 23 artiklan,

sekä katsoo seuraavaa:

(1) Asetuksen (EY) N:o 999/2001 muuttamiseksi annetulla komission asetuksella (EY) N:o 260/2003 otettiin käyttöön pienmärehtijätilalla todetun scrapien hävittämistä koskevat uudet yhteisön säännöt, jotka perustuvat tieteellisen ohjauskomitean pienmärehtijöistä peräisin olevan aineksen turvallisesta hankinnasta 4-5 päivänä huhtikuuta 2002 antamaan lausuntoon. Yhdenmukaisuuden varmistamiseksi näiden hävittämistä koskevien sääntöjen kanssa myös yhteisön sisäistä jalostuslampaiden kauppaa koskevia sääntöjä muutettiin poistamalla scrapieen liittyvät ARR/ARR-prioniproteiinin genotyypin lampaiden kaupan esteet.

(2) Elävien lampaiden ja vuohien tuontia koskevia sääntöjä olisi muutettava, jotta ne vastaavat yhteisön sisäistä kauppaa koskevia sääntöjä.

(3) Tästä syystä asetusta (EY) N:o 999/2001 olisi muutettava vastaavasti.

(4) Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

ON ANTANUT TÄMÄN ASETUKSEN:

1 artikla

Muutetaan asetuksen (EY) N:o 999/2001 liite IX tämän asetuksen liitteen mukaisesti.

2 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Asetusta sovelletaan 1 päivästä lokakuuta 2003.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 10 päivänä huhtikuuta 2003.

Komission puolesta

David Byrne

Komission jäsen

(1) EYVL L 147, 31.5.2001, s. 1.

(2) EUVL L 37, 13.2.2003, s. 7.

LIITE

Korvataan liitteessä IX olevan E luvun teksti seuraavasti:

"E LUKU

Lampaiden ja vuohien tuonti

Lampaiden ja vuohien tuonnille asetetaan 1 päivän lokakuuta 2003 jälkeen ehdoksi eläinten terveystodistuksen esittäminen; todistuksessa vahvistetaan, että tuonnin ehtona on kansainvälisen eläinten terveystodistuksen esittäminen; todistuksessa vahvistetaan, että

a) ne olivat syntyneet ja niitä oli kasvatettu yhtäjaksoisesti tiloilla, joilla ei ole koskaan todettu yhtään scrapie-tapausta, ja jalostettaviksi tarkoitettujen lampaiden ja vuohien ollessa kyseessä ne täyttävät liitteessä VIII olevan A luvun I osan a kohdan i ja ii alakohdassa esitetyt vaatimukset; tai

b) ne ovat ARR/ARR-prioniproteiinin genotyypin lampaita, jotka määritellään komission päätöksen 2002/1003/EY liitteessä I ja jotka ovat peräisin tilalta, jolla viimeksi kuluneiden kuuden kuukauden aikana ei ole ilmoitettu yhdestäkään scrapie-tapauksesta.

Eläinten on täytettävä yleiset tai erityiset lisätakeet, jotka on määritelty 24 artiklan 2 kohdassa tarkoitettua menettelyä noudattaen, jos ne on tarkoitettu jäsenvaltioon, jonka koko alueeseen tai sen osaan sovelletaan liitteessä VIII olevan A luvun I osan b tai c alakohdan säännöksiä.".